Husby studerte piano ved Norges musikkhøgskole (1962–67), og ble siv.ing. i akustikk under Asbjørn Krokstad ved NTH (1973), etterfulgt av musikkstudier ved Universitetet i Trondheim og Berklee School of Music i Boston. I Trondheim (1971–80) medvirket han i Bodega Band der han med Jan Tro skrev mye av musikken som de også ga ut på plate. Videre spilte Husby i besetninger ledet av Asmund Bjørken og Bjørn Alterhaug, i tillegg til å lede en egen septett basert på Oslomusikere (1975–78). Fra 1974 til 1980 var Husby ansatt ved Trøndelag Teater som musikalsk leder.